C 3/25

Bendrojo dokumento, iš dalies pakeisto pateikus nereikšmingo pakeitimo paraišką pagal Reglamento (ES) Nr. 1151/2012 53 straipsnio 2 dalies antrą pastraipą, paskelbimas

(2019/C 3/11)

Europos Komisija patvirtino šią nereikšmingo pakeitimo paraišką pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

Šio nereikšmingo pakeitimo paraiška viešai skelbiama Komisijos duomenų bazėje DOOR.

BENDRASIS DOKUMENTAS

„INSALATA DI LUSIA“

ES Nr. PGI-IT-0433-AM01–2018 6 19

SKVN ( ) SGN ( X )

1. Pavadinimas

„Insalata di Lusia“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Saugoma geografinė nuoroda „Insalata di Lusia“ suteikiama tik „Cappuccia“ ir „Gentile“ veislių Lactuca Sativa salotoms.

Kotas: trumpas, ne ilgesnis nei 6 cm, labai mėsingas, su lapais.

Skonis: šviežias ir traškus.

Augalas: salotų gūžė šiek tiek mažesnė ir labiau išsiskleidusiais lapais, palyginti su atvirame lauke auginamomis salotų gūžėmis.

Pagrindinės savybės:

— lengvas kotas,

— švelnios, nes be skaidulų, ir išlieka standžios net kai nuo nuėmimo praeina 10–12 valandų, nes nevyksta medėjimo procesas,

— jauni ir švieži lapai traškūs ir standūs,

— stiprus skonis, todėl ruošiant druskos dėti nebūtina.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Salotos auginamos, nuimamos, tvarkomos ir plaunamos geografinėje auginimo vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Vartoti skirtos SGN „Insalata di Lusia“ salotos turi būti įpakuotos į maistui tinkamus plastiko, medžio, kartono, poliesterio ar kitokių medžiagų dėklus.

Kiekvienos pakuotės turinys turi būti vienodas, pakuotėje turi būti tik tos pačios kilmės, veislės, kategorijos ir dydžio salotos. Matomoji pakuotės turinio dalis turi atitikti visą pakuotės turinį.

Siekiant nepakenkti fizinėms ir juslinėms salotų savybėms, jas svarbu pakuoti vietoje, kad tarp nuėmimo, tvarkymo ir plovimo etapų praeitų kuo mažiau laiko. Jei su „Insalata di Lusia“ būtų atliekama daug operacijų ir jų vežimas užtruktų ilgai, jos prarastų būdingą stangrumą ir traškumą.

Atlikus pirmiau aprašytus pakavimo veiksmus SGN „Insalata di Lusia“ salotos gali būti paruošiamos kaip gatavas produktas. Toks paruošimas nebūtinai turi būti atliekamas auginimo vietovėje.

3.6. Specialios produkto registruotu pavadinimu ženklinimo taisyklės

Viršutinę pakuotės dalį būtina apsaugoti permatoma plėvele, pagaminta iš maisto produktams tinkamų medžiagų, ant jos turi būti tik SGN „INSALATA DI LUSIA“ logotipas, netrukdantis matyti produkto ir jam vėdintis.

Ant dėklų matomoje vietoje turi būti SGN logotipas, ne mažesnis už kitus ant pakuotės esančius užrašus.

Logotipas sudarytas iš raidės „I“ (kurios taškas yra elipsės formos) ir raidės „L“. Vidinės šių raidžių dalys išlenktos, o išlinkiai centre sudaro elipsės formos rėmelį, kuriame pavaizduotas stilizuotas Lusia viduramžių bokštas. Logotipo išorinė viršutinė dalis apvesta rėmeliu, kurio viršuje centre įrašyta santrumpa IGP (SGN). Logotipo apačioje, vidinėje rėmelio dalyje, yra užrašas „INSALATA DI LUSIA“.

Pakartotinai panaudoti ant dėklų dedamą SGN „INSALATA DI LUSIA“ logotipą draudžiama.

Ant gatavų produktų pakuočių turi būti pateikta informacija, kurią reikalaujama nurodyti ant salotų dėklų.

4. Glaustas geografinės vietovės apibūdinimas

Auginimo vietovė yra šiose Rovigo ir Padujos provincijoms priklausančiose komunose:

— Rovigo provincija: Lusia, Badia Polesine, Lendinara, Costa di Rovigo, Fratta Polesine, Villanova del Ghebbo ir Rovigo komunos,

— Padujos provincija: Barbona, Vescovana ir Sant’Urbano komunos.

5. Ryšys su geografine vietove

Dėl gausios druskos dirvožemyje „Insalata di Lusia“ salotos išsiskiria ypatingomis skoninėmis savybėmis ir todėl jas ruošiant druskos papildomai dėti nereikia. Vietovės, kuriai taikoma SGN, dirvožemio paviršius sudarytas iš smėlio sąnašų, susidariusių prieš romėnų laikotarpį ir viduramžiais, patvinus kai kurioms Tartaro upės atšakoms ir viduramžiais bei naujaisiais amžiais Adidžės upei pralaužus užtvankas. Paskutinį kartą Adidžės užtvanka buvo pralaužta XIX a. pabaigoje, tada iš sąnašų susiformavo didžiulės smėlio kopos, kurios buvo išlygintos atlikus net iki 1960 m. trukusius darbus. Daugiau nei kitos salotos kalio ir kalcio turinčios „Insalata di Lusia“ salotos auginamos būtent šiame per amžių laukinių augalų išlygintame smėlyje.

Kadangi po dirbamaisiais laukais, kurie šioje vietovėje išsidėstę terasomis, esantis požeminių vandenų sluoksnis storas, nes jį maitina Adidžės upė, ir drėkinimo kanalai nuolatos pilni vandens, galima išlaikyti vienodą dirvožemio drėgmę ir apriboti drėkinimą laikotarpiu po salotų sodinimo. Dėl to nuo salotų lapų mažiau nuteka vanduo ir maistingųjų medžiagų prarandama nedaug, taip pat galima mažiau apdoroti priemonėmis nuo grybelio.

Požeminiai vandenys yra maždaug 1 m gylyje, jų lygis palaikomas pasitelkiant dirbtinių kanalų sistemą. Dėl visų minėtų sąlygų drėkinti galima mažiau ir dėl to sumažėja puvinio sklidimas ir išsaugomas „Insalata di Lusia“ salotoms būdingas ir iš kitų salotų jas išskiriantis šviežias skonis ir traškumas.

Dėl pakankamo Adidžės upės teikiamo vandens kiekio, storo požeminių vandenų sluoksnio ir dirvožemio sandaros išauginamos puikios kokybės salotos, įskaitant vasaros laikotarpį (liepos – rugpjūčio mėnesiais), rinkai teikiamos 10 ar 11 mėnesių per metus.

Lengvas ar vidutiniškai lengvas Adidžės upės pakrantėms būdingas purus, gerai sugeriantis dirvožemis leidžia gerai nutekėti lietaus vandeniui ir jį galima tinkamai dirbti bet kokiomis klimato ir meteorologinėmis sąlygomis.

Be to, per penkiasdešimt metų salotų augintojų įgyta patirtis ir įgūdžiai suteikė galimybę pagerinti gamybos metodus ir optimaliai panaudoti tinkamos klimato ir agronomijos pusiausvyros sinergiją.

Nuoroda į specifikacijos paskelbimą

(Šio reglamento 6 straipsnio 1 dalies antra pastraipa)

Valdžios institucijos pradėjo nacionalinę prieštaravimų pateikimo procedūrą, paskelbdamos SGN „Insalata di Lusia“ pripažinimo paraišką 2018 m. gegužės 11 d. Italijos Respublikos oficialiajame leidinyje Nr. 108.

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spustelėjus nuorodą „Qualità“ (kokybė), po to ekrano kairėje – „Prodotti DOP IGP STG“ (SKVN, SGN, GTG nuorodomis žymimi gaminiai), galiausiai – „Disciplinari di Produzione all’esame dell’UE“ (ES nagrinėjamos specifikacijos).

(1) OL L 179, 2014 6 19, p. 17.